Y ticꞌaxaj jabal re xtimbij chiva:
Re qui-corral re ovejas can cꞌo jun ruchiꞌ.
Y re man nicusan-ta re ruchiꞌ re corral chin ndoc-apo y xa niropin pa rueꞌ re corral,
re nibano quireꞌ xa jun elekꞌom.
Jacꞌa re nicusan re ruchiꞌ re corral chin ndoc-apo,
can ja-va reꞌ re chajinel quichin re ovejas.
Y re nichajin re ruchiꞌ re corral nujak-pa chach re chajinel quichin re ovejas,
y re ovejas can quitaman chic re ruchꞌabal re quichajinel.
Rejaꞌ yeꞌrayoj che jaꞌjun riqꞌuin quibeꞌ y yeꞌrulisaj-a.
Tak re chajinel jeꞌrulisan chic-a conojel re ru-ovejas,
ninabayaj-a chiquivach y re ovejas yeꞌtzake-a chij.
Re ovejas can quire-va niquiban,
roma can quitaman ruchꞌabal re nichajin quichin.
Jacꞌa re man quitaman-ta rach,
man xtiquitzekelbej-ta.
Xa yeꞌnumaj chach,
roma man quitaman-ta ruchꞌabal,
chꞌabal re man jun bey quicꞌaxan.
Ja ejemplo reꞌ re xubij re Jesús chique re achiꞌaꞌ fariseos,
xa jacꞌa rejeꞌ man xkꞌax-ta pa quiveꞌ andex re xrajoꞌ xubij chique.
Cꞌareꞌ re Jesús xchꞌo chic jun bey y xubij chique re achiꞌaꞌ fariseos:
Ticꞌaxaj jabal re xtimbij chiva:
Ja yen re ruchiꞌ re corral re ancheꞌ yeꞌoc-va-apo re ovejas.
Y je qꞌuiy re xeꞌcꞌue-yan nabey que chinoch yen y xquibij che jeꞌtakom-pa roma re Dios,
pero xa man quire-ta,
xa je junan quiqꞌuin re elekꞌomaꞌ.
Matiox che man xeꞌtzekelbes-ta coma re ovejas re je vichin yen.
Ja yen re ruchiꞌ re corral.
Re xtoc viqꞌuin yen,
can xticolotaj y nuvel ronojel re ndoc cha.
Jun elekꞌom tak napon,
can xe chin noꞌrbana-pa elakꞌ y neꞌquimisan can.
Can ronojel re nuban can,
man pa rubiyal-ta.
Jacꞌa yen,
nichaꞌ re Jesús,
ximpa chin ninyaꞌ re cꞌacꞌa cꞌaslen,
jun cꞌaslen camas otz.
Y jacꞌa yen re utzulaj Chajinel.
Re utzulaj Chajinel can nuya-va rucꞌaslen coma re ru-ovejas.
Jacꞌa re xa man katzij-ta chajinel,
re nichajin roma tajon y chukaꞌ man rajaf-ta re ovejas,
reꞌ tak nutzꞌat che nipa re utif,
xa ja rejaꞌ re ninumaj-a nabey y yeꞌrumalij can re ovejas re yeꞌruchajij.
Y re utif yeꞌrucꞌuaj-a re ovejas,
y re nicꞌaj chic niquitaluj-a-quiꞌ.
Re man katzij-ta chajinel,
re xa tajon,
ninumaj.
Y quireꞌ nuban roma xa mana-ta rejaꞌ cajaf re ovejas.
Man jun pena cha rejaꞌ vo xa cꞌo niquicꞌalvachij re ovejas.
Jacꞌa yen re utzulaj Chajinel,
y ntaman quivach re ovejas re can je vichin yen,
y rejeꞌ can quitaman chukaꞌ noch yen.
Can quireꞌ chukaꞌ nbanon yen riqꞌuin re Nataꞌ.
Rejaꞌ rutaman noch yen,
y yen ntaman rach rejaꞌ.
Yen ninyaꞌ nucꞌaslen coma re nu-ovejas.
Y yen man xe-ta reꞌ re nu-ovejas jecꞌo,
xa can jecꞌo chukaꞌ nicꞌaj chic re man jecꞌo-ta vovaꞌ chupan re jun corral reꞌ.
Y yen can xqueꞌncꞌam-pa y xtiquicꞌaxaj chukaꞌ re nuchꞌabal.
Y ja yen xquinchajin quichin conojel y xa jun cꞌa xtiquiban.
Re Nataꞌ Dios can yinrajo-va.
Can nika chach che yen ninyaꞌ re nucꞌaslen coma re nu-ovejas,
y chukaꞌ roma nicꞌueꞌ chic-a nucꞌaslen jun bey,
roma re nucꞌaslen yen,
can man jun xtilisan,
xa cꞌaja-na yen re yinyiꞌo.
Can pa nukꞌaꞌ yen cꞌo-va chin che ninyaꞌ y pa nukꞌaꞌ chukaꞌ yen cꞌo-va chin che nicꞌueꞌ chic-a nucꞌaslen jun bey.
Quireꞌ rubim-pa re Nataꞌ chua,
xchaꞌ re Jesús.
Y jareꞌ tak re achiꞌaꞌ re cꞌo quikꞌij chakacojol yoj re yoj israelitas,
man junan-ta xquinojij chij re chꞌabal re xeꞌrubij re Jesús,
y jareꞌ tak xquiban chic jun bey che man junan-ta quivach.
Je qꞌuiy chique rejeꞌ xquibij chij re Jesús:
Xa xchꞌujer.
Xa itzel espíritu re cꞌo riqꞌuin,
y yex can ninimaj-ka re nubij.
Jacꞌa re nicꞌaj chic xquibij:
Jun re cꞌo itzel espíritu riqꞌuin,
man nitiquir-ta nubij utzulaj tak chꞌabal anchaꞌl re xeꞌrubij re Jesús,
y chukaꞌ man nitiquir-ta nuban cha jun moy che nitzuꞌun,
yeꞌchaꞌ.